Top 1
霸戲哥賭錢唔算好叻,只不過係6歲識打牌、7歲學鋤D、13張、8歲同人玩三公、9歲賭black jack叫人買「燕梳」、10歲已經唔再打牌改玩showhand呃飯食,讀U時成立「天地會」,將天九國術發揚光大而已。
多得當年嘅賭片風潮(當然仲有美女梭哈),令Showhand一度盛行。遊戲本身除咗快上快落,又可以甩牌,窺探不能預知嘅未來。但佢最大嘅優勢,其實係可以以小博大、以弱勝強,唔同其他賭局以運氣主宰一切。Showhand唯一問題係玩嘅時候要現兜兜,一遇冚檔走唔切鬼,咁就「人贓並獲」,有排守行為嘞。
千禧過後,唔知點解Showhand已經冇乜人玩,後生仔都改玩Texas Hold 'em(德州撲克),仲慢慢變成富二代摸住杯底推籌碼嘅高檔社交活動,由地下賭檔變成上流玩意,都認真夠傳奇。
今晚J2就有呢個新節目《鋪鋪Poker》,主持Eric Kwok同方力申聯同靚女胡美貽同陳欣茵,每集邀請星級嘉賓上嚟玩poker,順便分享娛樂圈趣事同埋近況。
同霸戲哥一樣好賭嘅你,又點可以錯過!